《湘春夜月 题陆蘋乡》
清代·赵芬

傍黄溪、小村风景偏佳。最爱老屋三椽，恰占水云隈。

不许软红尘到，恁钓鱼矶近，斗鸭阑开。更清芬世守，葵花石古，凉绣苍苔。

天随小隐，闲庭半亩，杞菊应栽。著个吟身，凭料理、剑缑琴柱，酒杓茶杯。

眠鸥梦醒，认榜题、恐费疑猜。读画处，恍鹅峰霁雪，龙城夜月，天末飞来。

作者简介：赵芬，字仪姞，一字子逸，号次鸿，晚号善约老人，上海人。户部侍郎赵秉冲女，批验大使乌程汪延泽继室，日桢母。工诗词，有《滤月轩集》。